钦定古今图书集成/明伦汇编/闺媛典/第047卷 > 苏嗣之母白氏
## 钦定古今图书集成/明伦汇编/闺媛典/第047卷 > 苏嗣之母白氏

按《金史列女传》：白氏，苏嗣之之母，许州人，宋尚书右
丞子由五世孙妇也。初，东坡、颍滨、叔党俱葬郏城之
小峨嵋山，故五世皆居许昌。白氏年二十馀即寡居。
服除，母家迎归，兄嫂窃议改醮，白氏微闻之，牵车径
归，曰：“我为苏学士家妇，又有子，乃欲使我失身乎？”自
是母家非有大故不往也。尝于宅东北为祭室，画两
先生像，图《黄州》、龙川故事。壁间香火严洁，躬自洒扫，
士大夫求瞻拜者，往往过其家奠之。天兴元年正月
庚戌，许州被兵，嗣之为汴京厢官，白拜辞两先生前，
曰：“儿子往京师，老妇死无恨矣，敢以告。”即自缢于室
侧，家人并屋焚之，年七十馀。嗣之本名宗之，避讳改
焉。